കുവൈത്ത് വിമാനത്താവളത്തില് കെട്ടിടം തകര്ന്നുവീണു തൊഴിലാളികള് മരിച്ചു കുവൈത്ത് സിറ്റി : കുവൈത്ത് അന്താരാഷ്ട്ര വിമാനത്താവളത്തില് നിര്മാണത്തിലിരുന്ന കെട്ടിടം തകര്ന്നുവീണ് രണ്ട് തൊഴിലാളികള് മരിച്ചു. പുതിയ ടെര്മിനലില് നിര്മ്മാണത്തിലിരുന്ന കെട്ടിടത്തിന്റെ ഒരു ഭാഗമാണ് തകര്ന്നുവീണത്. ഫയര് ഫോഴ്സും പോലീസും കെട്ടിടത്തില് തിരച്ചില് നടത്തുകയാണ്. രക്ഷാപ്രവര്ത്തനത്തില് ഒരാളെ രക്ഷപ്പെടുത്താന് കഴിഞ്ഞപ്പോള് രണ്ടുപേര് മരണത്തിന് കീഴടങ്ങി.നാലു മണിക്കൂര് തിരച്ചിലിനൊടുവിലാണ് 10 മീറ്റര് താഴ്ചയില് തൊഴിലാളികളെ മണലിനടിയില് കണ്ടെത്തിയത്. രക്ഷപ്പെടുത്തിയ തൊഴിലാളിയെ ഫര്വാനിയ ഹോസ്പിറ്റലിലേക്ക് മാറ്റി. ജനറല് ഫയര് ബ്രിഗേഡിന്റെ മേധാവി ലെഫ്റ്റനന്റ് ജനറല് ഖാലിദ് അല് മക്രദ്, പൊതുമരാമത്ത് മന്ത്രാലയം അണ്ടര് സെക്രട്ടറി എന്ജിനീയര് വാലിദ് അല് ഗാനിം, എയര്പോര്ട്ട് ഫയര് ഡിപ്പാര്ട്ട്മെന്റ് ഡയറക്ടര് ബ്രിഗേഡിയര് മുഹമ്മദ് ഹൈദര് അലി, എയര്പോര്ട്ട് പ്രോജക്ട്സ് ഡയറക്ടര് എന്ജിനീയര് മായ് ഇബ്രാഹിം അല് മസാദ്, പൊതുമരാമത്ത് മന്ത്രാലയ ഉദ്യോഗസ്ഥര് തുടങ്ങിയവര് അപകട സ്ഥലത്തെത്തി തിരച്ചിലിന് നേതൃത്വം നല്കി.പൊതുമരാമത്ത് മന്ത്രി ഡോ. റാണ അല് ഫാരിസ് അപകടത്തെ തുടര്ന്ന് അന്വേഷണത്തിന് ഉത്തരവിട്ടു.